  Виталий Пронин 26-тӥ толшоре Удмурт кун филармония концерт сётэ Ижысь 5 аресъем Аня Кривенколы юрттон понна.  Пичи дыды секыт висе, билет вузам коньдон мыноз солы эмъяськыны. Ижысь  Кривенко кузпалъёслэн 4 пиналзы: Дима пизы но Аня, Варвара, Настя куиньмо нылъёссы.   Пичи Аня кышкыт висёнэн черлаз кык ар талэсь азьло. Дыдылэн шер пумиськылӥсь эпилепсия. Адями кулыса усе уйин, изьыкуз, бӧрысь Аня выльысен ӧраз пыре туж кема, солэн йырсазьысь урод ужа.Анялэн бубиз Евгений Кривенко «Мынам Удмуртие» телеканалын ужамын, соцсетьёс пыр вазиськылӥз ни вал, юрттэт курыса. Россиын таӵе висёнэз уг йӧнато, нош кунгож сьӧрын эмъяськыны уно коньдон кулэ. Али Аня бубиныз ӵош Германиын, Мюнхенысь огаз больницаын дыдылы обследование ортчытозы, но солы Кривенко семьялэн уксёез уг тырмы на. Таин валче Удмурт кун филармония благотворительной концерт ортчытоно кариськиз.- Таӵе кичӧлтонэн потӥз филармонилэн директорез Алексей Фомин, коллективъёс но артистъёс соглаш кариськизы юрттыны. Озьы 26-тӥ толшоре филармониын Аня Кривенколы сӥзем концерт ортчоз. Отчы пыриськозы  «Золотая мелодия» оркестр, Удмуртиысь академической хоровой капелла, «Музыгранты» группа, «Шулдыр ӝыт» ансамбль, озьы ик  Ижысь  хореографияя 95-тӥ лицейысь усточиос но мукет артистъёс. Та концертэ  дунъёс 250-300 манет, билет вузам уксё мыноз Аняез эмъяны. Концертэ билетъёс вузасько ини. Кылсярысь, Ижысь крезьгуро инструментъёсъя  огез огазеяськон 24 билет басьтӥз но кузьмаз соосты республикаысьтымы искусствоосъя школаысь пиналъёслы, озьы кык полэс ӟеч уж лэсьтӥз. Ми туж шумпотомы, та концертэ тросгес калык лыктӥз ке. Крезьгуро дуннеен тодматскем, ӝытэз умой ортчытэм сяна, адямиос юрттозы шуге-леке шедем нылпилы, - шуиз  Удмурт филармониысь крезьгуръя редактор Анна Попова.Нялтас вераса 23-тӥ толшоре, Ижысь «Столица» вуз карон центрын 95-тӥ лицейысь усточиос эктонъя флешмоб ортчытозы. Озьы соос филармониын ортчоно концертэ калыкез ӧтёзы.Галина Семёнова 0+ Теги: ечуж кытынкумар ужрад  